Tulipanrevolusjonen

Tulipanrevolusjonen var et folkeopprør mot president Askar Akajev og hans regime i Kirgisistan, hvor demonstranter den 24. mars 2005 stormet regjeringsbygningene og fikk presidenten avsatt.

Navnet 
I de tidlige stadiene av revolusjonen omtalte media urolighetene som "Rosa", "Sitron", "Silke" eller "påskelilje"-revolusjonen." Askar Akajev hadde selv holdt en tale der han beredte grunnen for begrepet «Tulipanrevolusjonen». I talen sin hadde han advart om at ingen «fargerevolusjon» burde skje i Kirgisistan. Å bruke en farge- eller blomsterbetegnelse fremkalte likhet med den ikke-voldelige Roserevolusjonen i Georgia, Oransjerevolusjonen i Ukraina (2004), den tsjekkoslovakiske Fløyelsrevolusjonen (1989) og den portugisiske Nellikerevolusjonen (1974). Bakgrunnen for denne uttalelsen var at tidligere ikke-voldelige revolusjoner hadde fått tilnavn som inneholdt blomsternavn .

Givi Targamadze , et tidligere medlem av Liberty Institute of Georgia og leder av den georgiske parlamentariske komiteen for forsvar og sikkerhet, konsulterte ukrainske opposisjonsledere om teknikken for ikke-voldelig kamp. Han ga senere råd til ledere for den kirgisiske opposisjonen under Tulipanrevolusjonen.

Revolusjonens bakteppe og forløp 
Bakgrunnen for Tulipanrevolusjonen var at Akajevs styre fra midten av 1990-årene ble ansett som stadig mer autoritært og korrupt . Presidenten fikk utvidet sine fullmakter ved folkeavstemninger som angivelig var manipulert. Internasjonale observatører klaget over omfattende valgfusk da Akajev stilte til gjenvalg for en tredje femårsperiode.  Samtidig var det betydelig misnøye i befolkningen grunnet økonomiske vanskeligheter . Akajev forsøkte å endre grunnloven for å igjen kunne stille som kandidat for en fjerde presidentperiode. Opposisjonen avviste det offisielle valgresultatet i parlamentsvalget i 2005, som gav Akajevs tilhengere 69 av nasjonalforsamlingens 75 plasser, og hevdet at det hadde foregått valgfusk . Misnøyen i befolkningen vokste frem til en protestbølge, og den 24. mars 2005 stormet demonstranter regjeringsbygningene. Samme dag flyktet Akajev til Russland.

Den 4. april 2005 signerte Akajev sin avskjedserklæring ved den kirgisiske ambassaden i Moskva i nærvær av en kirgisisk parlamentarisk delegasjon . Tidligere statsminister Kurmanbek Bakijev ble valgt til ny president i etterkant av Tulipanrevolusjonen.

Resultat og videre forløp 
Tiden etter Tulipanrevolusjonen var preget av uroligheter og flere maktskifter. Bakijev vakte fort misnøye i befolkningen da han styrket sin stilling ved å innsette en rekke familiemedlemmer i sentrale posisjoner, og han ble anklaget for korrupsjon og nepotisme . Presset mot uavhengige journalister og ikke-statlige organisasjoner økte betraktelig under Bakijev, med stenging av flere kritiske medier og utvisning av en rekke utlendinger som arbeidet for menneskerettighetsorganisasjoner fra landet. Samtidig ble ikke den økonomiske situasjonen for vanlige borgere bedre, noe som førte til økende misnøye i befolkningen. I 2006 var det omfattende demonstrasjoner mot Bakijev, og mot slutten av året ble det vedtatt en ny grunnlov som blant annet ga redusert makt til presidenten. Flere store demonstrasjoner mot det sittende regimet fant sted i hovedstaden Bisjkek og i andre byer i løpet av 2007, 2008 og 2009 .

Referanser 

2005 i Kirgisistan